정조 11년
丁未六月初八日辰時上御誠正閣都承旨與領議政入侍時行都承旨李秉模假注書李羲觀記事官李相璜金祖淳領議政金致仁以次進伏訖致仁曰日氣陰濕聖體若何上曰一樣矣致仁曰大雨後烈陽農家所望而陰雲不開極可悶也上曰近日陰濕非惟病農於人亦不好矣致仁曰誠如聖敎矣上曰濟州請得羅里浦穀物事將何以處之致仁曰在前亦有六月請得之例矣上曰何時事也致仁曰似是庚子間事也旣有前例今亦不可不許也上曰慶尙道牟還事亦將何以處之致仁曰本道水災無前以啓本觀之亦可知也自上特念一方懷保之方有此牟還停捧之命臣等實欽仰德意之不暇而以臣愚見言之目下接濟雖急來頭蓄積亦不可不念就其中尤甚處折半停退稍勝處三分一停退似合事宜故俄與諸宰相議則諸宰亦以爲來頭不可不慮槪以三分一停退擇其最甚處折半停退爲宜云故今將以此草記稟處矣上曰京畿則水災姑不至切急而江原道將奈何致仁曰江原道中嶺東甚於嶺西云矣上曰海西何如云耶致仁曰諸宰以海西爲可慮而觀於啓本則雖過似不至大段但日氣如此來頭有不可知耳上曰今年亦將爲穴農矣致仁曰外議亦如此矣上曰中年難望矣致仁曰穴農亦有許多般如今年國家所失尤多矣上曰初四之雨京中不過鋤雨而開城等地伊日大雨成災極可異也致仁曰京中則霏灑而已而未及數百里處多少如此誠爲可異且以今日言之雲陰如此京中雖不雨他處則可慮矣上曰每年此時以旱爲憂今年則又以雨爲悶然猶勝於悶旱之時矣致仁曰誠如聖敎矣上曰褒貶已盡行乎致仁曰軍器署未及行之矣上曰訓將將不欲行公云耶致仁曰聞以實病不得行公云矣上曰守禦使家老人何以經過耶致仁曰姑得一樣云矣上曰守禦廳褒貶幾時行之云耶致仁曰姑未聞知矣上曰趙鎭宅手本見之乎致仁曰未及見之矣上曰維州納不納之議便成牛李黨論今者二南面割屬當否之論殆無異於此也致仁曰曰可曰否各出所見豈有偏論之憂而但臣之愚見割屬之利恐不如鑄錢之爲得也上曰予意亦如此矣致仁曰臣於先朝待罪松留時欲爲鑄錢有所經紀而徑遞未果蓋此處異於他處鑄錢則民必樂從矣上曰金川十五面十一面入於折受若又失二南面爲弊必大但在今松民邊不可不扶護故有此議耳致仁曰若以二南面屬之松都三百軍丁將何處得來向時左相所奏言簡而意盡恐無以易之且聞二南面雖盡爲起耕所收將不過二千兩云臣意則似不如鑄錢之利十分一矣上曰來待諸臣入侍出榻敎賤臣承命出與兼工曹判書具允鈺吏曹判書尹蓍東戶曹判書李在簡禮曹判書徐有隣兵曹判書金履素漢城判尹李崇祜偕入進伏上曰安樂峴東西治道事在前則峴東用守護軍給點心一時赴役峴西以部字內之故燻造契田夫同爲修治而今則筒決非但治道之役故向使徐有大看審以來聞其所奏峴東穿鑿處把數極長不可但使守護軍治之峴西又有築筒之役尤極浩大云今將何以擧行乎卿等旣登筵席各陳所見可也有隣曰日前旣有峴東西區別下敎峴東則取倣動駕時給米修治之例火巢內使用陵卒之規分付楊州牧題給點心料於守護軍等使之從便擧行峴西則隱口橋梁戶曹依前擧行築筒專責於各其田主治道出付於燻造契人而若其力不逮處自戶曹略加助給以示今番雨水別般優異之典恐合事宜矣在簡曰聞其形址則水筒隱溝爲兩處而廣五把高二丈長半間許此則係是橋梁臣曹自當擧行道路缺落處京兆以燻造契人當爲修治而至於築筒衝破處長八十餘把廣五把高二丈許役處浩大以田夫私力決無成就之望且路在筒上築筒與治道初非兩件事恐不宜專責於田夫矣履素曰毋論峴東峴西旣有可倣之例自當依此擧行而至於築筒一事田夫如難獨當則量宜助給俾得完就似合事宜矣崇祜曰築筒當責田夫治道當責燻造契人而此異修治便是新築議者旣謂當用萬名則有難專責於田夫契人勿用坊民之下敎雖不勝欽仰而事勢道理恐不得不如是不然則助給物力於田夫契人使之完築亦一道矣上曰峴東事依爲之峴西事卿等一番看審後後日次對稟處可也出擧條上謂致仁曰卿意則築筒事如何處之爲當耶致仁曰臣意筒役似非田夫所能獨當而要之毋論任田夫與役他民從便速爲之似合事宜矣上曰此路無他繞出處乎在簡曰若繞出則田畓必多受傷矣致仁曰田畓多受傷則亦可悶矣在簡曰雖欲繞出他路亦難遙度要待看審形址後可議耳上曰此處田畓幾爲數百石落種地乎作者亦當爲幾何有隣曰田畓則壯矣作者之數未及聞之矣崇祜曰田畓旣多則近處田夫與田主等處略給助費使之專當筒役亦好矣有隣曰田畓之爲幾石落田夫之爲幾許數亦待看審後可以的知矣上謂履素曰薦取才幾時爲之履素曰姑未及爲之矣上曰都政幾時可行履素曰昨聞吏判言二十五日內可爲而未及定云矣上曰吏兵判過今番都目則爲經二都目乎致仁曰皆爲二都目矣上曰亦有經三都目之例乎致仁曰此則臣不能詳知矣蓍東曰新錦伯到界在於初七褒貶則例於旬間封啓而今番則舊伯在營時當爲封啓在前如此之時亦有初三日封啓之例故臣與舊伯相爲往復已以初三封啓爲定敢此仰達矣上曰旣有前例初三封啓可也但新錦伯人事極迃闊矣向於下直時語以悶雨之意則不言民事只以下去時道路艱難爲對且問根耕節晩則謂生長京中不知根耕云豈有爲監司而不知根耕者乎致仁曰古之名碩有爲戶判而不知瓦一訥爲幾丈者人固不可以此等事知之矣上曰宮官時見之文人且介潔他事不可知必不貪矣致仁曰誠如聖敎矣上曰沈家邊家未及越價乎有隣曰姑未及越價矣上曰趁卽送價後自營建廳草記可也別看役不可不差下誰可爲之有隣曰軍器判官沈鏔聞有幹材可合董役云別看役差下使之擧行何如上曰依爲之出擧條上謂致仁曰別看役沈鏔與卿幾寸致仁曰臣之外家遠戚矣上曰予則認爲沈鏞之庶弟爲卿至親故曾於末副擬輒落點矣沈鏞筯力今則何如致仁曰今則不如前矣上曰亦有子乎致仁曰有子名養之矣上曰沈鏔親於誰家亦爲人幕裨乎致仁曰未嘗爲幕裨以戚屬之故往來臣家與守禦使家矣允鈺曰別看役一人似爲不足矣上曰今姑差出一人牌將亦不必多出矣有隣曰二家越價後渠輩則欲卽地空出而自上有六月勿出之敎故姑將不得出去云矣上曰待七月出去可也有隣曰廟役時月臺不可不爲矣上曰月臺不關矣允鈺曰一層月臺豈至多費乎上曰月臺則置之無妨石材誠難矣其處石材可堪用乎有隣曰似不堪用矣上曰二家買後雖一木一石皆必擇用可也向時磨鍊似過矣圖形亦更爲成出也有隣曰流下材木所泊處拒別庫最近輸入於別庫似便好矣上曰依爲之自江上劈鍊則輸入時尤輕便矣且凡椽梁柱幾箇幾尺可用不可用皆錄出可也有隣曰謹當依下敎擧行矣上曰二家空出後又不可不使人入守矣允鈺曰此則當使員役輩往留矣蓍東曰頃日湖南賑狀別單稟處時咸平私賑人折衝牟景昌閑良丁在禧全州折衝宋載厚宜入賞典而矇未照檢未免漏落今因該道移文始爲覺得臣不勝惶悚而三人等賞加區別石數元草記及啓下單子改付標以入賞加及帖加更爲成送以爲追後分給之地何如上曰依爲之出擧條上謂蓍東曰都目幾時可行蓍東曰二十日以後俱無故矣上曰邑窠幾何蓍東曰仕滿窠則極少矣致仁曰戶判李在簡方帶內局提擧所兼知義禁似當許遞矣上曰依爲之出擧條上曰推考房承旨持柳鎭恒供辭二丈入侍出榻敎賤臣承命出與同副承旨洪仁浩偕入進伏上曰戶惠堂營建堂上判尹先退允鈺蓍東在簡有隣履素崇祜以次退出上曰都承旨先退左承旨與趙鎭宅入侍事分付出榻敎秉模退出命讀柳鎭恒供辭仁浩讀訖上曰出師表事似不可發明矣致仁曰大抵妓女上船已是不能遠嫌且閭閻間有服者或有不聽歌曲而如出師表等屬則謂非歌曲而聽之雖與聽歌有間終亦非遠嫌之道矣上曰李元謙李東憲若皆謂有此事則將無以發明矣前有李邦一李文德事今又有柳鎭恒外面看之殆若偏論然御史亦不緊矣致仁曰御史所聞必過矣以常情言之似無此理年少者猶或有此柳鎭恒則已七十矣必是不能遠嫌而致有此浮謗也左承旨權備邊郞趙鎭宅進伏上曰領相推考房承旨先退致仁仁浩退出上曰備郞手本大小南面則謂難移屬松都至於松西面在松都有無不關而乃欲以此移屬殆若彌縫然可謂時體矣沈滯多年何其好時體如此耶前言戲耳大體二南面形便果何如鎭宅曰二南面大抵以地勢言之則松近而金遠以利害言之則在金川爲遺利之土在松都爲務本之地而自前人民稅役此重彼輕不屬松都金民猶且趨歸松都若屬之松都金川之民將盡歸焉如是則軍丁之難充土稅之自縮在金川實爲大弊且二南面陳荒之故非但賦重無民之致土地亦有石确不可耕墾處矣上曰松都若得此固必有大益金川則十五面中十一面皆入折受云若又失此可想其窘乏松都之得此與金川之失此利害多少段段參照以陳可也鎭宅曰二南面迫近松都松固願得且周廻近二百里居民絶少蓋金川稅役頗重陳廢之地一隅起耕則全幅徵稅故民不願耕云若屬之松都亦可無此患而但在金川則爲弊必大矣上曰陳荒者爲幾許鎭宅曰陳荒處雖不及折半竝磽确處計之似過於三分一矣上曰所出幾何鎭宅曰以田結計之幾爲四百結矣上曰一年收稅計以作錢則幾何鎭宅曰收稅無常而以常年計之幾爲千兩云耳上曰然則雖使夥然亦不過二千雖屬之松都亦何大益乎鎭宅曰以見今收稅言之誠無大益而但屬之松都則人民必多聚居人民多聚則收其一匹之布土地亦隨而漸闢以此論之所益亦不些矣上曰居民中土豪幾何雖爲松民亦不厭乎鎭宅曰土豪之不欲屬於松都而中間作梗者似無之矣上曰土地屬之松都軍丁仍屬金川何如鎭宅曰如此則目今居民雖爲金川軍而來頭新聚之民將必屬於松都金川軍逃故之代恐無以充定矣上曰倣平安道里代定之例此地軍丁逃故之代皆於此地居民中代定何如鎭宅曰松都係是上營軍丁散在各處可也金川則恐不可如是矣且以大體利害言之松都得此固大益而金川失此亦必爲弊局矣上曰以此地屬松都而金川則十一面折受還爲出給亦足以補其所失乎鎭宅曰折受非全一面盡爲折受也只山腰以上而已至於還給折受以補此地割屬之數則其相當與否臣未及料量矣上曰金川亦非等閒之地柴草則京士夫亦聊賴之矣鎭宅曰金川與松都輔車相依同守靑石之險其爲要衝也同矣上曰若割給此地則松都二十萬放債之數可以充補乎鎭宅曰如可以此充補則可以割給而金川則自上別般區處亦好矣但恐割給此地亦不足以當放債之數也上曰此誠難處矣後市爲松民所賴而實爲國家弊端領相之革罷可謂事業備郞經過松都時松民以此爲如何乎鎭宅曰他民則不知其失利與否而富商大賈似不無失利之嘆矣上曰後市罷後松商所儲物貨將如何處之云耶鎭宅曰初年則必多狼狽者矣上曰後市罷後勢將扶護松民若割給二南面充補萬兩之數則好矣鎭宅曰上地所出大體不過千餘金云矣上曰此則金川人言也有不足取信者鎭宅曰雖於割屬之後有所加剩萬兩之數恐難充代矣上曰吏判如不出去還爲入侍賤臣承命出與蓍東偕入進伏上曰卿詳知二南面事乎備郞雖看審以來必不如久居而熟諳者矣蓍東曰臣待罪松留時本府事勢無他着手處出於萬不獲已送人看驗二南面且得見前留守請割二面疏及海伯防啓與備局防啓蓋其時海伯所持難者三事一是本道素來財貴也一是金川以路傍孔道不可公然失此二面也一是若易以他地則又生一弊也臣意則人民屬之金川土地屬之松都似無所妨矣上曰備郞手本謂二面土地近百里云然乎蓍東曰此則似是竝計其斗入處言之其實不過四五十里矣蓋此地割屬利害自朝家言之則得荒蕪之地爲墾闢之土自松都言之則使逐末之民有歸農之漸而賴以資生且見今所墾無多初年雖不得利割屬以後則民必願耕次次起墾松營則用屯田例收稅不出數年可至萬兩雖不滿萬七八千兩則可優爲矣上曰聞卿言殊覺豁然但備郞則以爲不過一二千兩前者海營防啓亦以爲所餘多石硧之地云然則何以滿七八千數耶蓍東曰此則必不然極目荒原起墾則皆良田也所收豈止於一二千兩耶上曰卿言如此設若使卿爲海伯則當不固執於割屬之議耶蓍東曰此則有不敢質言者蓋金川利害臣不能詳知如使金川雖失此不至於不可支則豈可固執耶且臣聞二南面民情皆願屬松都云矣上曰二面民情雖如此金川一境民情又何如云耶鎭宅曰臣到金川金川民滿庭呼訴以爲渠輩則不欲割給若割給此地而此地之軍丁稅入分排於一境一境擧將不支云矣上曰吏判則言若屬松都必歲收屢倍之利然則目今稅入軍丁皆仍屬本郡其外則使松都次知好矣如是則金川官民似無持難之端矣鎭宅曰聞金民言則以爲稅入雖依舊屬之本郡民則金民而耕作於松都地恐有掣礙且軍丁逃故之代必難充定云矣上曰此則不然此地逃故之代使松都代定如里代定之例則好矣蓍東曰土地旣屬松都則軍丁逃故雖使松都代充松民亦必樂從矣且臣意則金川雖失此似非大利害所係松都則若不及今變通不出三年將至莫可收拾矣上曰松都自來重地士馬精强緩急可恃且富商大賈統一國言之無如松都之多富商大賈雖若無用而實國之府庫後市罷後失利必多何以則可以捄濟也蓍東曰松都非但保障重地臣家丘墓在長湍與松接壤臣且曾經留守熟知民俗其向國之誠異於他處極可嘉尙曾於戊申松民三四百自備馬來到慕華峴卽此一事可見其風俗之美矣自朝家軫念扶護之方宜亦有異於他處而目下長策無如二南面割屬之爲便向者左相所奏大體則非不好矣然此地在金川則爲荒廢無用之區在松都則爲起墾膏沃之田於此可決利害之淺深矣上曰左相之言大體好矣而割給松都亦何害之有但金川利害不可的知此爲難處矣金川守則以爲如何云耶鎭宅曰郡民欲傾一邑上來呈訴備局而金川倅力止之云矣上曰金川倅則必難之矣松都旣是保釐重地而後市罷後松民之凋殘可慮二面割屬利害亦難的知則目下捄弊似無如鑄錢之爲善俄者領相亦以此爲言矣鑄錢則果可使松人復古而松人之願不願亦如何蓍東曰鑄錢則松民願者必多而所可慮者器具有不逮耳上曰如有器具則鑄錢之策似爲最優但向時新留守之言未及詳聞是可菀也備郞手本則太涉時體予實非之不給二南面而只割松西面何益之有蓍東曰臣則丘墓所在之地嫌不敢言矣鎭宅曰松西面在松營則得之無益而松民則大願所在也蓍東曰松西面在前嘗割屬松都而故判書閔鎭厚爲留守時還屬長湍矣上曰何故還屬也蓍東曰必由於在松都則無益而長湍則必欲還得故還給之矣上曰若使松都得二南面則必不還給乎蓍東曰此則必不還給矣上曰吏判備郞先退蓍東鎭宅退出上曰下直守令入侍賤臣承命出與楊州牧使洪義榮昌原府使李東植偕入進伏命宣諭讀宣諭別諭訖上曰入侍守令曲拜之際有失措而司謁在傍不爲指導當該司謁自政院脫帽立庭申時後退送可也仍命退諸臣以次退出